### Beslutning

Godkendt.

### Sagsfremstilling

## Resume og sagens baggrund

Kalundborg Vandforsyning A/S anmoder Kalundborg Kommunalbestyrelse om overordnet at tilkendegive vilje til henholdsvis ekspropriation, påbud og nedlægge forbud, til fordel for almen vandforsyning, i et område omkring Eskebjerg og Snertinge. Formålet er, at fremme muligheden for at vandforsyningen kan indgå frivillige aftaler med lodsejere.

## Indstillinger

Direktøren indstiller at Kommunalbestyrelsen på nuværende tidspunkt overordnet tilkendegiver sin vilje til, inden for de i kortbilagets (bilag 2) angivne blå område,

1. i henhold til Vandforsyningslovens (Lovbekendtgørelse 2020 1450 med senere ændringer) § 37, stk. 1, litra 1) at ekspropriere relevante arealer inden for en 25-meter zone til vandindvindingsboringer med tilhørende anlæg,
2. i henhold til Vandforsyningslovens (Lovbekendtgørelse 2020 1450 med senere ændringer) § 37, stk. 1, litra 3) at ekspropriere vejadgang og sikring af forbindelsesledninger o. lign., og
3. i henhold til Miljøbeskyttelsesloven (Lovbekendtgørelse 2022 100 med senere ændringer) § 24, stk. 1 at give påbud eller nedlægge forbud svarende til ekspropriative indgreb på arealer svarende til de forventede kommende boringsnære beskyttelsesområder (BNBO), for at undgå fare for fremtidig forurening af indvindingsanlæggene.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Efterspørgslen på grundvandsbaseret drikkevand i Kalundborg by forventes i de kommende år at stige. Kalundborg Vandforsynings prognose forudsiger, at den nuværende leverance på 3,4 mio. m³ vil stige til en efterspørgsel på 7,8 mio. m³ frem mod 2030, se bilag 1. Dette suppleret af kommunens krav om en strategisk reserve på ca. 1 mio. m³, givet er behov på i alt ca. 8,8 mio. m³. Kommunalbestyrelsen påbød den 30. marts 2022 Kalundborg Vandforsyning, at sikre de nødvendige ressourcer til at efterkomme prognosen.

På baggrund af prognosen og påbuddet, har Kalundborg Vandforsyning igangsat et kildepladsprojekt. Formålet er, at undersøge og realisere de indvindingspotentialer der er for grundvand i umiddelbar nærhed af det kommende nye Deigvad vandværk, hvormed grundvandet vil kunne behandles til drikkevand her.

Resultaterne fra de indledende undersøgelser indikerer, at der findes en uudnyttet grundvandsforekomst i området mellem Eskebjerg og Snertinge, se bilag 2. Forekomsten har et forventet potentiale på 1,0-2,3 mio. m³ vand årligt. Kalundborg Vandforsyning er derfor ved at etablere prøveboringer i dette område, for at undersøge forekomsten nærmere.

Hvis prøveboringerne viser gode resultater, hvilket er forventningen, og der dermed er et indvindingspotentiale, vil Kalundborg Vandforsyning snarest kontakte relevante lodsejere i lokalområdet, se den blå markering i bilag 2. Hensigten er, at igangsætte en dialog omkring relevante arealer til placering af indvindingsboringer, tekniske installationer, områder til grundvandsbeskyttelse mv. Vandforsyningen ønsker, at indgå frivillige aftaler med lodsejerne om erhvervelse af de relevante arealer, inkl. vejadgang, ledningstrace mv.

I forbindelse med forhandlinger om frivillige aftaler, kan lodsejer opnå skattefritagelse i forbindelse med erstatningen, hvis rådighedsindskrænkningerne sker på ekspropriationslignende vilkår. Dette kan gøre forskellen for, om en frivillig aftale kan indgås eller ej. Til det skal kommunen tilkendegive, at aftaler, som ikke kan indgås frivilligt, vil blive gennemført ved ekspropriation eller påbud. [adresse] efterspørger derfor en sådan tilkendegivelse i forhold til indvindingsboringerne, tekniske installationer mv. (se indstillingens punkt 1 og 2).

[adresse] oplyser, at kildepladsen vil være en vigtig forudsætning for at kunne levere vand til industrien i Kalundborg mange år frem. Forsyningen har derfor en stor interesse i at beskytte de kommende boringer mest muligt, herunder, men om muligt ikke begrænset til, de Boringsnære Beskyttelsesområder (BNBO). Frivillige aftaler omkring dette kan også opnå skattefritagelse, hvis kommunen tilkendegiver vilje til påbud eller nedlægge forbud, for at undgå fare for forurening af indvindingen. Kalundborg Vandforsyning efterspørger derfor en sådan tilkendegivelse i forhold til at lave grundvandsbeskyttelse (se indstillingens punkt 3).

[adresse] anmodning samt en uddybende beskrivelse af sagen og lovgrundlaget findes i bilag 3.

## Økonomiske konsekvenser

Der er ingen økonomiske konsekvenser ved denne beslutning.

### Sagens forløb

02-06-2022 Teknik- og Miljøudvalget
Anbefales.
15-06-2022 Økonomiudvalget
Anbefales.